กลต.เล็งปรับปรุงเกณฑ์ขายหน่วยลงทุน
ก.ล.ต.เล็งปรับเกณฑ์ขายหน่วยลงทุนชัดเจนขึ้น ป้องกันไม่ให้นักลงทุนขาดความเข้าใจก่อนลงทุน หวั่นกระทบอุตสาหกรรม
12 มี.ค. 2555

ก.ล.ต.เล็งปรับเกณฑ์ขายหน่วยลงทุนชัดเจนขึ้น ป้องกันไม่ให้นักลงทุนขาดความเข้าใจก่อนลงทุน หวั่นกระทบอุตสาหกรรม 
นายวรพล  โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการประชุมระหว่าง ก.ล.ต. และสมาคมบริษัทจัดการลงทุน ประจำไตรมาสแรกของปี 2555 ว่า ก.ล.ต.มีแนวคิดที่จะปรับปรุงหลักเกณฑ์การขายหน่วยลงทุนให้มีความชัดเจนขึ้น หลังจากสุ่มตรวจการขายหน่วยลงทุนของธนาคารพาณิชย์จำนวน 18 แห่ง รวม 55 สาขา ในเขตกรุงเทพมหานคร พบว่า การขายหน่วยลงทุนยังต้องปรับปรุงเกี่ยวกับการให้ข้อมูลและคำแนะนำแก่ผู้ลงทุน 
หลักเกณฑ์ที่จะปรับปรุง เช่น ต้องมีจำนวนผู้ติดต่อกับผู้ลงทุนที่เพียงพอ ผู้ขายต้องแสดงตนชัดเจนกับผู้ลงทุน เช่น ติดบัตรและต้องมีความรู้อย่างแท้จริงเกี่ยวกับสินค้าที่แนะนำและขายให้แก่ผู้ลงทุน ต้องแจกสรุปข้อมูลสำคัญทุกครั้ง รวมถึงจัดทำการประเมินระดับความเสี่ยงที่เหมาะสมของลูกค้าก่อนเริ่มให้คำแนะนำและให้แยกพื้นที่ให้บริการซื้อขายหน่วยลงทุนให้ชัดเจน โดยก.ล.ต.จะเข้าไปสุ่มตรวจอีกครั้ง เพื่อป้องกันไม่ให้เกิดการลงทุนโดยขาดความเข้าใจของผู้ลงทุน ซึ่งอาจส่งผลต่อความเชื่อมั่นต่อธุรกิจกองทุนรวม
นอกจากนี้ขอให้สมาคมจัดทำแนวปฏิบัติในการควบคุมภายในและการบริหารจัดการกองทุนรวมอสังหาริมทรัพย์ เพื่อปิดช่องทางที่อาจทำให้ผลตอบแทนที่ควรไปถึงผู้ลงทุนรั่วไหลได้ โดย บลจ. และผู้ดูแลผลประโยชน์ควรให้ความสำคัญกับการมีระบบควบคุมภายในที่รอบคอบและรัดกุม รวมถึงมีการบริหารจัดการกองทุนที่มีประสิทธิภาพยิ่งขึ้น 
นายวรพล กล่าวว่า ก.ล.ต.ยังเสนอให้บลจ.พิจารณาที่จะพัฒนาผลิตภัณฑ์กองทุนรวมที่มีรูปแบบสอดคล้องกับความต้องการออมเงินและความต้องการผลตอบแทนของประชาชนแต่ละกลุ่มซึ่งมีเป้าหมายต่างกัน อาทิ 1) กองทุนรวมที่สร้างวินัยการลงทุน เช่น กองทุนที่ให้ผู้ลงทุนใส่เงินลงทุนสม่ำเสมอและลงทุนต่อเนื่อง 2) กองทุนรวมที่กำหนดเป้าหมายการลงทุนเป็นการเฉพาะ เช่น กองทุนรวมเพื่อการศึกษาบุตรในระดับ อุดมศึกษา  3) กองทุนรวมกึ่งบังคับทางอ้อมสำหรับกลุ่มวิชาชีพ โดยเฉพาะอย่างยิ่งกลุ่มที่มีแนวโน้มเปลี่ยนนายจ้างบ่อย และ 4) กองทุนรวมสำหรับวัยหลังเกษียณ โดยกำหนดให้มีการจ่ายผลตอบแทนแก่ผู้ลงทุนอย่างสม่ำเสมอ เพื่อให้สามารถเลี้ยงชีพได้ อีกทั้งจะช่วยให้เม็ดเงินลงทุนระยะยาวยังคงอยู่ในระบบตลาดทุนอย่างต่อเนื่อง 
นางวรวรรณ  ธาราภูมิ นายกสมาคมบริษัทจัดการลงทุน กล่าวว่า อุตสาหกรรมกองทุนรวมจำเป็นต้องมีการพัฒนาปรับปรุงให้มีความใกล้ชิดต่อผู้ลงทุนมากขึ้น รูปแบบกองทุนที่จะนำเสนอจึงควรปรับให้สอดคล้องกับช่องว่างในการออมและลงทุนที่กลุ่มลูกค้าเป้าหมายยังขาดอยู่ และเข้าใจได้ง่าย นอกจากนี้ การนำเสนอจะต้องกระทำโดยผู้แนะนำที่มีคุณภาพและจำนวนที่เพียงพอเพื่อทำให้ผู้ลงทุนเข้าใจได้ชัดเจน  แนวทางที่ก.ล.ต.แนะนำมานี้จึงเป็นแนวทางที่มีประโยชน์ยิ่ง